| **Liudvikas Stulpinas** |
| --- |
|  |
| Gimė | 1871 m. gruodžio 4 d.Jomantai, Telšių apskritis |
| Mirė | 1934 m. liepos 15 d. (62 metai)Klaipėda |
| Tėvas | Kazimieras |
| Motina | Juozefata |
| Sutuoktinis (-ė) | Veronika |
| Vaikai | Napoleonas, Aleksandras |
|  |
| Veikla | jūrų kapitonas |

**Liudvikas Stulpinas** (angl. *Ludwig Stulping*, 1871 m. gruodžio 4 d. Jomantuose – 1934 m. liepos 15 d. Klaipėdoje) – pirmasis nepriklausomos Lietuvos Klaipėdos uosto kapitonas.

Biografija
----------

Gimė ir augo pasiturinčių ūkininkų šeimoje. Būdamas 14 metų liko našlaitis. 15 metų nuvyko į Liepojos uostą, kur jaunesniojo jūreivio (jungos) pareigose įsitaisė latvių burlaivyje. Jūreivystės praktikos įgijo latvių ir estų burlaiviuose, 5 metus tarnavo ledlaužyje „Ledokol II", dalyvavo su juo ekspedicijoje į Šiaurės ašigalį. Būdamas bocmanu, 1900–1903 m. mokėsi Liepojos navigacijos mokykloje, kurioje gavo tolimojo plaukiojimo šturmano diplomą. Pasižymėjo didele drąsa ir išmoningumu.

1907 m. „Rusijos Rytų Azijos laivininkystės bendrovei" įsteigus nuolatinį susisiekimą tarp Liepojos ir Niujorko (JAV), tarnavo jaunesniuoju šturmanu keleiviniame-krovininiame garlaivyje „Livonia", vėliau vyriausiojo šturmano pareigose plaukiojo tos pačios linijos laive „Estonia". 1908 m. paskirtas laivo „Lithuania" kapitonu.

1909–1913 m. „Birmos", vieno didžiausių ir geriausių to meto laivų, plaukiojusių tarp Rusijos ir Šiaurės Amerikos, kapitonas. 1912 m. balandžio mėn. Liudviko Stulpino vadovaujamas laivas „Birma" dalyvavo gelbėjant skęstantį „Titaniką". 1913–1918 m. vadovavo didžiausiam kompanijos laivui „Russia", kuriuo 1918 m. gegužės-birželio mėn. lietuviai karo pabėgėliai per Liepojos uostą grįžo iš Suomijos į Lietuvą.

1918 m. tapo Lietuvos Respublikos konsulu Liepojoje. 1923 m. Lietuvai atgavus Klaipėdos kraštą, persikėlė į Klaipėdą, buvo pirmasis Klaipėdos uosto viršininkas, uosto kapitonas ir šias pareigas ėjo iki mirties. Pasižymėjo aktyvia veikla propaguojant jūrinius reikalus, siūlė ne vieną Lietuvos jūrų laivyno steigimo planą. Vienas iš Lietuvos jūrininkų sąjungos kūrėjų, 1923 m. išrinktas šios sąjungos garbės pirmininku. 1929 m. apdovanotas Ldk Gedimino IV laipsnio ordinu. Palaidotas Kopgalyje.

Atminimo įamžinimas
-------------------

Akmuo „Vėjų rožė" Jomantų miške
Sovietmečiu kapitonas nebuvo minimas. 1988 m. įkurta iniciatyvinė grupė Liudviko Stulpino atminimui įamžinti, kurios pirmininku išrinktas jūrininkas Kazimieras Povilaitis. Ji rūpinosi sugriauto paminklo Smiltynės kapinaitėse atstatymu, skulptūrinio biusto prie namo, kuriame gyveno ir dirbo pirmasis uosto kapitonas, pastatymu.

* 1990 m. birželio mėn. atidengtas paminklas Smiltynės kapinaitėse (skulpt. Regimantas Midvikis, archit. Adomas Skiezgelas)
* 1991 m. liepos mėn. prie namo Sankryžos g. 7, kuriame gyveno kapitonas, atidengta memorialinė lenta ir skulptūrinis biustas (skulpt. Justas Mickevičius, archit. Petras Šadauskas)
* 1991 m. sukurtas medalis „Jūrų kapitonas Liudvikas Stulpinas" (skulpt. Motiejus Narbutas)
* 1997 m. Klaipėdos 28-ajai vidurinei mokyklai suteiktas jūrų kapitono Liudviko Stulpino vardas. 2006 m. joje atidarytas pirmojo Klaipėdos uosto kapitono muziejus.
* 2008 m. sukurtas dokumentinis filmas „Liudvikas Stulpinas. Pirmasis Klaipėdos uosto kapitonas"
* 2008 m. rugpjūčio 22 d. pažintiniame Jomantų miško take (Telšių rajonas), netoli kapitono gimtinės, atidengtas paminklinis akmuo „Vėjų rožė"
* 2013 m įsteigtas Susisiekimo ministerijos apdovanojimas „Jūrų kapitono Liudviko Stulpino medalis", kuris teikiamas per kasmetinę Jūros šventę.
* 2018 m. birželio 9 d. atidengtas Paminklas Telšiuose (skulpt. Saulius Juchnevičius)
* Kasmet Jūros šventės metu pagerbiamas pirmasis Klaipėdos uosto kapitonas Liudvikas Stulpinas

Šaltiniai
---------

1. ↑  „Pirmojo kapitono vardu ketinama pavadinti gatvę Klaipėdoje - Uostas - Jūra". *jura24.lt*. 2010-04-19. Suarchyvuota iš originalo 2016-03-04. Nuoroda tikrinta 2016-06-01.
2. ↑  Į pagalbą skęstančiam „Titanic" arba tai, kas nebuvo parodyta filme…[neveikianti nuoroda]
3. ↑
4. ↑   Archyvuota kopija 2008-06-15 iš Wayback Machine projekto.
5. ↑  Motiejaus Narbuto medaliai Archyvuota kopija 2012-03-03 iš Wayback Machine projekto.
6. ↑  Pirmasis uosto kapitonas įamžintas filme, 2008-12-08
7. ↑  Pirmojo Klaipėdos uosto kapitono Liudviko Stulpino 75 mirimo metinių minėjimas Klaipėdoje, 2009-07-16 Archyvuota kopija 2016-03-05 iš Wayback Machine projekto.
8. ↑  Dėl Lietuvos Respublikos susisiekimo ministerijos apdovanojimų tvarkos aprašo patvirtinimo
9. ↑  Apdovanojimai sužibės naujai *klaipeda.diena.lt*
10. ↑  Telšiuose atidengtas kapitono L.Stulpino paminklas, 2018-06-09

Nuorodos
--------

* Biografija „Titaniko enciklopedijoje" (anglų k.)